**POJ Z MENOJ**, OBMOČNA REVIJA OTROŠKIH IN MLADINSKIH PEVSKIH ZBOROV

OŠ Toma Brejca Kamnik, 18. in 19. marec 2025

**NAPOVEDI NASTOPOV**

**TOREK, 18. marec**

Uvod: Tone Ftičar (JSKD-OI Kamnik);

**napovedi: Nika Ftičar Kotnik** (prof. slovenskega jezika in književnosti na OŠ T. Brejca)

**Otroški pevski zbor »Cici«, OŠ Frana Albrehta Kamnik**

Slišali smo, da se nam danes, na prvem koncertu letošnje revije, predstavlja kar sedem zborov, delujočih v širšem okviru OŠ Frana Albrehta Kamnik. Pet jih prihaja z vseh štirih podružnic, dva pa s centralne šole v Kamniku.

Od slednjih se nam prvi predstavlja mlajši otroški pevski zbor »Cici« - z opisom, ki ga povzemamo po prijavnici na revijo:

**»Naša predstavitev je lahko povzetek naše pesmi:**

**šolarji mi vsi smo mladi, v zboru pojemo res radi.**

**Ko pa vaja se konča, v svet igre korak naš nas pelja.**

**Z veseljem vzamemo si čas, da tudi na nastopu zapojemo v en glas:**

**danes smo med vas prišli, da tudi vas s pesmijo razveselili bi.«**

Solistki bosta **Veronika Hubad** in **Zala Spruk Novak**,

klavirska spremljava: **Marko Heričko**,

zborovodkinja je **Marija Zupan**.

**Mlajši otroški pevski zbor podružnične šole NEVLJE**

Mlajši otroški zbor podružnične šole NEVLJE sestavlja 23 nadobudnih učenk in učencev prvega razreda, ki z veliko veselja in navdušenja prepevajo že od začetka šolskega leta. Kljub temu, da so še zelo mladi, jih glasba povezuje in jim prinaša veliko veselja.

Danes se na tej reviji predstavljajo s svojim četrtim nastopom, ki je za njih hkrati tudi najbolj pomemben doslej. Z veliko predanostjo in otroško igrivostjo so se pripravljali, da vam pokažejo, kako zelo uživajo v petju.

Ob spremljavi **Marka Herička** na klavirju in **Matjaža Poljanška** na harmoniki poslušajmo najmlajšo pevsko zasedbo neveljske šole, ki nastopa pod vodstvom **Mojce Jazbinšek**!

**Otroški pevski zbor podružnične šole MEKINJE**

V otroškem zboru podružnične šole MEKINJE pojejo učenke in učenci od 1. do 5. razreda. Radi prepevajo na prireditvah in proslavah v šoli, pa tudi na prireditvah drugod, kamor so povabljeni. Tudi letos bodo tako kmalu s pesmimi pozdravili prihod pomladi in se obenem poklonili ženam in mamam, ter se z glasbo in pesmijo predstavili krajanom in krajankam Mekinj. Ponovno z veseljem sodelujejo na območni reviji pevskih vrstnikov - tokrat z izborom pesmic Sedem lisičic, Srečali smo mravljo in Pomlad zelena.

Klavirska spremljava: Marko Heričko, zborovodkinja je Petra Zupin.

**Otroški pevski zbor podružnične šole Vranja Peč**

»Ni nas veliko, pa vendar brez nas skoraj ne mine prireditev, četudi le za kratek čas.

Radi prinašamo veselje – tako v šolo kot v našo vas, s pesmijo, razigranostjo privabljamo radi nasmeh na obraz.«

Tako beremo iz prijavnice, ki jo je organizatorjem revije posredoval Otroški pevski zbor podružnične šole Vranja Peč, najmanjše enote OŠ Frana Albrehta.

Z dvema pesmicama, izbranima za danes, segajo v živalski svet, s tretjo pa z besedno in glasbeno govorico poudarjajo pomen prijateljstva.

Solistka iz zborovskih vrst bo **Anka Šivic,** klavirska spremljava **Marko Heričko,** zasedbo z Vranje peči pa vodi **Marija Zupan.**

**OŠ Frana Albrehta Kamnik, PŠ Tunjice OPZ Škrjančki**

V podružnični šoli Tunjice že 22. leto deluje Otroški pevski zbor z nazivom Škrjančki, od samega začetka pa ga vodi, usmerja in navdihuje učiteljica Jana Trebušak. Sestavlja ga 53 pevk in pevcev, ki s svojimi otroškimi glasovi razveseljujejo poslušalce na šolskih, krajevnih in medobčinskih prireditvah. Posebnost zbora je ta, da vključuje vse učenke in učence od 1. do5. razreda, z namenom: vsem otrokom približati petje, jim dati priložnost za glasbeno poustvarjanje in jih obenem nazorno vključevati v kulturo sodelovanja.

Pri izboru skladb za svoj tokratni nastop na reviji segajo od klasike, ljudske tvornosti do modernih tokov, kar bomo slišali v skladbah Jutranja rosa, Slišala sem ptičko pet ter Prosim in hvala.

Škrjančke iz Tunjic na klavirju spremlja **Marko Heričko**, vodi pa – kot zmeraj doslej – **Jana Trebušak.**

**Starejši otroški zbor podružnične šole NEVLJE**

Starejši otroški pevski zbor Podružnične šole Nevlje sestavlja nadarjena in zagnana pevska mladež učenk in učencev iz 2., 3., 4. in 5. razreda. Njihova ljubezen do glasbe jih združuje in jim prinaša številne priložnosti za nastopanje. So zelo uspešni in s svojim ubranim petjem vedno znova navdušijo občinstvo. Letos je to že njihov sedmi nastop, a ta je za njih še posebej pomemben. Z enako predanostjo in ponosom so nastopili tudi ob otvoritvi nove šole Frana Albrehta v Kamniku. Z veseljem bodo danes zapeli tudi nam, in sicer pesmi z naslovi: Igraj kolo jabuko, Šola za klovne in Prva ljubezen.

Ob spremljavi **Marka Herička** tudi starejši zbor šole Nevlje vodi **Mojca Jazbinšek**.

**Starejši otroški pevski zbor OŠ F. Albrehta Kamnik**

Zaporedje organiziranih pevskih skupin, ki delujejo pod okriljem razvejane mreže Osnovne šole Frana Albrehta in njenih podružnic, zaključuje Starejši otroški zbor matične šole v Kamniku. Zasedbo sestavljajo veseli, živahni šolarji, pevke in pevci, ki se zavedajo, da "kdor brez pesmi skozi življenje koraka, ga za vsakim vogalom dolgčas čaka", zato z veseljem prepevajo sebi in drugim v veselje.

Poslušajmo njihove pesemske pripovedi o srečanju z mravljo, o Jurčku – šoferju in o ljubezni, ki naj seže do vseh in naj bo doma povsod.

Solist iz vrst zbora bo **Matej Zupančič**, za klavirjem **Marko Heričko**, pred nastopajočimi pa zborovodkinja **Marija Zupan**.

**Mladinski pevski zbor Glasbene šole Kamnik**

Mladinski pevski zbor Glasbene šole Kamnik je sestavljen iz mladih pevk in pevcev, ki s svojo predanostjo glasbi stremijo za tem, da s te vrste izraznostjo bogatijo doživetja tako sebi kot drugim. Trenutno je v zasedbi 30 pevk in pevcev, starih od 9. do 15. let. Zbor, v katerem se je zvrstila že vrsta generacij kamniške Glasbene šole, se je s kakovostnimi izvedbami domačih in tujih skladb že nekajkrat uvrstil tako na regijsko kot državno raven, ob čemer redno nastopa na koncertih Glasbene šole, sodeluje na različnih prireditvah v občini ter z glasbo povezuje mlade pevke in pevce v prijetno in ustvarjalno skupnost.

S priredbo prekmurske ljudske, za njo angleške duhovne pesmi in potem še priredbo zabavne slovenske popevke spored prvega koncerta letošnje revije POJ Z MENOJ zaključuje Mladinski pevski zbor Glasbene šole Kamnik.

Tudi tega – kot vse današnje – spremlja **Marko Heričko**, vodi pa ga **Anica Smrtnik**.