**POJ Z MENOJ**, OBMOČNA REVIJA OTROŠKIH IN MLADINSKIH PEVSKIH ZBOROV

OŠ Toma Brejca Kamnik, 18. in 19. marec 2025

**NAPOVEDI NASTOPOV – DRUGI KONCERT**

**SREDA, 19. marec**

**Uvod: Tone; napovedi: Nika**

**Mlajši otroški pevski zbor OŠ Toma Brejca**

Mlajši otroški pevski zbor OŠ Toma Brejca bo svoj nastop pričel s skladbo Petra Ebna, Ples. Zaplesale bodo rokice in nogice in v naslednji pesmi spodbudile čebelo v jutranji let s cveta na cvet. PO pesmici Čebela, ki jo je na besedilo Anje Štefan uglasbila Vlasta Lokar Lavrenčič, se bo zbor predstavil še z ljudsko pesmico Petelinček je na goro šel.

Zborovodkinji sta Valentina Zeman in Mateja Kališnik, ki prevzema tudi spremljavo,

mi pa uvodni nastop drugega koncerta letošnje revije POJ Z MENOJ spodbudimo z aplavzom.

**Otroški pevski zbor OŠ Stranje**

Kaj nam povzročajo muhe, vsi dobro vemo. Koliko dela pa je šmentana muha povzročila štirim poljancem, mesarjem in ne ravno shiranim osebkom, pa bomo izvedeli v hudomušni slovenski ljudski pesmi.

S pevkami in pevci **Otroškega zbora osnovne šole Stranje** se bomo podali tudi v zgodbo mladinskega filma Bratovščina Sinjega galeba in nato še k sanjam o pravljičnem svetu, kjer se pleše rock'n roll - tudi s princem.

Naj nas glasovi, pogum in sanje pevk in pevcev iz Stranj popeljejo v otroško domišljijo –

ob spremljavi **Simona Skalarja** na klavirju, tolkal **učencev izbirnega predmeta** Glasbeni projekt in pod vodstvom zborovodkinje **Marjete Čimžar**.

**Otroški pevski zbor OŠ Šmartno v Tuhinju**

Pesemska besedila so pomembno izhodišče uglasbitvam, kajti s svojo govorico brez dvoma narekujejo in spodbujajo bodisi skladatelje bodisi avtorje priredb, da jih s pomočjo glasbe zaznamujejo še s svojim lastnim občutenjem. Spoj obeh zvrsti umetnosti, pesniških verzov in uglasbitve, pa je izziv tudi poustvarjalcem, pevkam in pevcem, da dojamejo pomen te povezave ter ga po najboljših močeh zaobsežejo v svojih izvedbah.

K temu brez dvoma stremijo tudi današnji nastopajoči – naslednji v zaporedju udeležencev revije so pevke in pevci, ki sestavljajo **Otroški pevski zbor OŠ Šmartno v Tuhinju.**

**Kaj dela Drežniška stonogica,** bi lahko v en stavek strnili naslove njihovih pesmi, seveda pa to ne bi bilo prav, saj gre za tri različne pesmi z naslovi iz teh besed.

Zato je bolj primerno, da kar prisluhnemo otroškemu zboru šolarjev iz Šmartna, ki jih vodi **Peter Pogačar.**

**Starejši otroški pevski zbor OŠ Toma Brejca**

Starejši otroški pevski zbor OŠ Toma Brejca bo kot prvo pesem zapel ljudsko Bežimo, tecimo. Igriv karakter prve pesmi bo umiril zasanjan zvezdni utrinek, ki na nebu pusti zlato sled in izpolni željo, ki jo z drugimi deliš. Zvezdni utrinek je na besedilo Zvezdane Majhen uglasbil Dominik Krt. Iz zasanjanosti in razmišljanja bo mlade pevke in pevce zbudila slastna čokolada. Čokolada je energična pesmica, za katero je besedilo napisala Katarina Galič, glasbo pa Matevž Goršič.

Zborovodkinji sta **Mateja Kališnik** in **Valentina Zeman**, klavirska spremljava: **Mateja Kališnik.**

**Mladinski pevski zbor OŠ Stranje**

Narava se že pošteno prebuja in ptice pod nebom naznanjajo veselo pomlad, a tudi glasovi pevk in pevcev Mladinskega zbora OŠ Stranje nam bodo zaželeli same dobre misli in nas spodbudili, naj zapojemo z njimi. Preženimo skrbi, pozabimo na žalost in naj se ljubezen širi med ljudmi!

Ob spremljavi **Simona Skalarja** poje Mladinski zbor osnovne šole Stranje pod vodstvom **Marjete Čimžar**.

**Mladinski pevski zbor OŠ Toma Brejca**

Čeprav so že nekoliko starejši, radi zahajajo v pravljice in svoj domišljijski svet.

V mislih imamo tretjo pevsko zasedbo šole gostiteljice, Mladinski pevski zbor OŠ Toma Brejca Kamnik, ki s svojim nastopom zaključuje spored letošnje revije.

Prva pesem Vse naše pravljice je iz filma Čisto pravi gusar. Zanjo je besedilo napisal Dušan Velkavrh, uglasbil jo je Jani Golob. Kot drugo pesem so izbrali kanon nemškega skladatelja Uli-ja Führe-ja z naslovom Hallo Django.

S pesmijo Nine Pušlar, Kdo še verjame pa bo svoj nastop in naše druženje ob pesmih zaključil Mladinski pevski zbor OŠ Toma Brejca Kamnik pod vodstvom Mateje Kališnik, ki se ji ob spremljavi pridružuje Valentina Zeman.